**Komárom –Esztergom Megyei Integrált Szociális Intézmény**

**Szent Rita Fogyatékosok Otthona**

**Fogyatékossággal élők tartós bentlakásos ellátása**

**Esztergom, Dessewffy Arisztid u. 22.**

**Tel: 06 / 33 501 – 160**

**E – mail.:** **szentrita@invitel.hu**

**Házirend**

**2015**

**A bentlakásos intézmény házirendjében szabályozni kell** különösen

* az együttélés szabályait,
* az intézményből való eltávozás és visszatérés rendjét,
* az ellátásban részesülő személyek egymás közötti, valamint a hozzátartozóikkal való kapcsolattartásának szabályait,
* az intézménybe bevihető személyes használati tárgyak körét,
* az érték- és vagyonmegőrzésre átvett tárgyak átvételének és kiadásának szabályait,
* a ruházattal, textíliával, tisztálkodó szerekkel való ellátás, valamint a ruházat és textília tisztításának és javításának rendjét,
* az intézményi jogviszony megszűnésének szabályait,
* az egyéni és a közösségi vallásgyakorlásra vonatkozó szabályokat,
* az intézmény alapfeladatát meghaladó programok, szolgáltatások körét és térítési díját.

A **Komárom – Esztergom Megyei Integrált Szociális Intézmény Szent Rita Fogyatékosok Otthona** házirendjének célja, hogy biztonságot és nyugodt életfeltételeket, kiegyensúlyozott és megfelelő kereteket, személyre szóló ápolást, gondozást, fejlesztést és foglalkoztatást, az ehhez szükséges szolgáltatásokat nyújtson minden fogyatékkal élő lakója számára.

A Házirend célja továbbá,hogy meghatározza az otthon belső rendjét, szabályozza az általa nyújtott szolgáltatások körét, a szolgáltatások ellenőrizhetőségét, a lakók és dolgozók kapcsolatát, a humánus és demokratikus együttélés szükséges normáit, ezzel is biztosítsa az intézményben élők számára a nyugodt, békés légkört, valamint egyaránt védje az egyéni és közösségi érdekeket. A házirend, olyan szabályokat tartalmaz, amelyek betartása a lakókra és a dolgozókra nézve egyaránt kötelező.

**Az intézményi együttélés szabályai**

Az együttélés alapja az egymás kölcsönös elfogadása, személyiségének, emberi méltóságának tisztelete, és elfogadása, az intézményben élők és a nappali ellátást igénybevevők nyugalmának biztosítása, ezért elvárjuk a kölcsönös tapintatot, udvariasságot, megértést és ésszerű határokig a toleranciát. Indokolatlan hangoskodásnak, agressziónak, helye nincs.

**Felkelés:** reggel 7 órától folyamatosan a reggelig úgy, hogy a beágyazás, mosakodás, öltözködés megtörténjen, és időben érkezhessenek a reggelihez.

**Lefekvés:** 18 –tól – 20 óráig. A rádió, televízió 22 óráig használható, egymás zavarása nélkül.

Az ebéd utáni pihenés egyéni kívánság szerint történik.

**Étkezés:**

 Reggeli: 8. 00 – 9. 00

 Tízórai: 10. 00 –10. 30

 Edéd: 12. 00 -13. 00

 Uzsonna: 15. 00 - 15. 30

 Vacsora 17. 30 – 18. 30

**Az otthonból való eltávozás rendje**

Valamennyi lakó, aki cselekvőképességében korlátozott napközben, korlátozás nélkül elhagyhatja az otthont a törvényes képviselő jóváhagyásával, továbbá hozzátartozó, vagy törvényes képviselő, a törvényes képviseletet ellátó személy által írásban meghatalmazott személlyel, illetve az otthon dolgozójának kíséretében.

**Csoportos kimenő:**

* személyzet kíséretével lehetséges.

**Egyéni kimenő:**

* a cselekvőképességében korlátozott lakó törvényes képviselője jóváhagyásával, vagy az általa írásban meghatalmazott személlyel hagyhatja el az intézmény területét.

**Ajánlott visszaérkezés:**

 - az étkezések időpontjára,

 - kapuzárás idejére: **18 óra**.

**A hozzátartozókkal való kapcsolattartás szabályai**

- Az intézmény mindent megtesz a lakók és hozzátartozóik, ill. a lakók egymás közötti kapcsolatainak ápolásáért.

- A lakók a hét bármelyik napján fogadhatnak látogatókat.

- A látogatás javasolt ideje a többi lakó nyugalma érdekében 900 – 1700 óra közötti időszak.

- A látogatás az e célra kijelölt közös helyiségben, fekvő lakó esetében a lakószobában történik.

- A csendes pihenő ideje általában 1300 – 1400 óra között van, a pihenni vágyók nyugalmának biztosítása érdekében a lakószobán kívül fogadhatók a látogatók.

- 1900 óra után az otthonban látogató csak kivételes esetben tartózkodhat.

- A látogatás nem zavarhatja a többi lakó nyugalmát, így kerülendő a hangoskodás, fizikai ellátását, ápolását, és a gondozási tevékenységek elvégzését,

- Kérjük a látogatókat, hogy a látogatás idején a lakók által használt helyiségeket vegyék igénybe.

- Járvány esetén a látogatás korlátozható, illetve szüneteltethető.

**A látogatók által behozható élelmiszerek**

A látogatók az élelmiszerek behozatalánál legyenek tekintettel a lakók egészségi állapotára, speciális táplálkozási szükségletére, és az ételek eltarthatóságára.

Csak hűtést nem igénylő, tartós élelmiszert lehet az otthonba hozni, vagy küldeni és azt a gondozó tudtával a lakók névvel ellátott szekrényében helyezhetik el.

Romlandó élelmiszert csak a látogatás ideje alatt elfogyasztható mennyiségben lehet behozni.

Kérjük, hogy a látogatók az otthon területén ügyeljenek a rendre és a tisztaságra.

**A lakók és munkatársak közötti szabályok**

Az intézmény dolgozója valamint a vele közös háztartásban élő közeli hozzátartozója a lakóval, a lakók hozzátartozóival tartási, életjáradéki és öröklési szerződést nem köthet.

Az ellátásért a lakók személyi térítési díjat fizetnek, a dolgozó ezt meghaladóan, semmilyen szolgáltatásért nem fogadhat el egyéb juttatást, ellenszolgáltatást.

Az otthon dolgozója a lakótól, törvényes képviselőjétől, hozzátartozójától pénzt kölcsön nem kérhet, sem annak kölcsönt nem adhat, illetve semmiféle üzletet (adás – vétel) nem köthetnek egymással.

Az ellátásért, amely minden lakót megillet, az adománykénti felajánlás az a forma, amely lehetőséget ad az intézményi térítési díjon kívüli anyagi támogatására. Ez önkéntes, amelyért senkit nem illet meg különleges bánásmód.

Az intézmény vezetője köteles gondoskodni a dolgozók foglalkozásbeli titoktartási kötelezettségének érvényesítéséről és a lakók személyiségi jogainak tiszteletben tartásáról.

Az otthon biztosítja lakói számára az életkoruknak és állapotuknak megfelelő önállóságot, szerepvállalást és döntési lehetőséget.

**Dohányzás**

A dohányzásra kijelölt hely kivételével az intézmény egész területén tilos a dohányzás.

A lakóink nem dohányoznak. A látogatók és a dolgozók az udvaron kijelölt dohányzó helyet vehetik igénybe, de kötelesek figyelemmel lenni az ellátottakra, nemdohányzó társaikra és a tűzvédelmi előírások betartására.

**Szeszesital fogyasztás**

A lakók kora, egészségi állapota és rendszeres gyógyszerelése miatt a szeszesital behozása, tárolása és fogyasztása szigorúan tilos!

**Az otthonba behozható személyes tárgyak**

A lakó által az otthonba hozható személyes tárgyak az alábbiak lehetnek:

 - személyes ruházat és lábbeli,

- személyes használati tárgyak (óra, villanyborotva, rádió, TV, videó,

 képek, fényképezőgép, játék, könyv, CD stb.),

 - kerekesszék szükség szerint 1 db.

Nagyobb méretű használati tárgyak, bútor, egyéb berendezés, szőnyeg stb. behozására csak egyedi esetekben, előzetes egyeztetést követően kerülhet sor.

A gondozók és a lakótársak testi épségére tekintettel veszélyes használati tárgyak, éles szúró, vágó eszközök (kés, olló, borotva, borotvapenge) nem hozhatók be az otthonba.

A behozott személyes használati tárgyak megőrzésére, megóvására az intézmény vezetősége és személyzete fokozott figyelmet fordít, a lakókat is erre ösztönzi, de teljes felelősséget nem tud vállalni.

**Az érték és vagyonmegőrzés szabályai**

Az érték- és vagyonmegőrzésre átvett tárgyakról a telephely igazgató tételes felsorolás alapján átvételi elismervényt készít, és annak egy példányát átadja az ellátást igénybe vevőnek, illetve törvényes képviselőjének. Az értéktárgyak átadását és átvételét két tanú jelenlétében kell elvégezni. Az értéktárgyak biztonságos megőrzéséről az intézmény vezetője gondoskodik.Az ellátást igénybe vevőtől átvett készpénzt elsősorban az ellátást igénybe vevő, illetve törvényes képviselőjének meghatalmazása szerint az intézményben vagy pénzintézetben kell megőrizni. A nagy összegű készpénz (50. 000 Ft – ot meghaladó összeg esetében) letéti számlán való elhelyezéséről a pénz átvételétől számított három munkanapon belül a telephely igazgató gondoskodik.

A bentlakásos intézményben az ellátott személy készpénzének (költőpénzének) kezelése saját vagy törvényes képviselőjének írásbeli nyilatkozata szerint történik. A letétben elhelyezett készpénz a személyes szükségletek kielégítését szolgálja.

A személyes szükséglet körébe tartozik különösen az intézményi ellátást meghaladó mennyiségű vagy minőségű élelmezés, ruházat, valamint textília. A felsoroltakon kívül személyes szükségletek kielégítését szolgálja még a személyes használati tárgy (pl. testápoláshoz szükséges eszközök, televízió, CD lejátszó, CD lemez, rádió, hűtőszekrény) és szolgáltatás (pl. fodrász, kirándulás, kulturális programon való részvétel önköltségi ára).

A készpénz kezeléséről, a kezelésre jogosult személyekről, valamint a pénz felhasználásának és elszámolásának módját a Költőpénz kezelési szabályzat rögzíti.

**Ruházattal való ellátás**

A lakók saját ruházatukat viselik. A személyes tulajdon védelme érdekében a ruházatot egyedi azonosító jelzéssel látjuk el mások által nem látható helyen.

Abban az esetben, ha a lakó nem rendelkezik megfelelő mennyiségű és minőségű ruházattal és saját jövedelemből pótlás nem lehetséges, az otthon – a teljes körű ellátás részeként – legalább három váltás fehérneműt, hálóruhát, valamint két váltás az évszaknak megfelelő felsőruházatot, cipőt, egyéb lábbelit biztosít részére. Indokolt esetben az intézmény sportruházatot is biztosít. Az otthon által személyes használatra átadott ruházat az intézmény tulajdona.

**Textíliával való ellátás**

Az intézmény minden lakó részére biztosítja a:

 - 3 váltás ágynemű garnitúrát,

 - 3 váltás lepedőt,

 - 3 váltás törölközőt.

Az otthon biztosítja a mindennemű intézményi textília tisztítását, javítását, cseréjét, saját textília mosását, javítását.

A szennyezett ruhanemű mosása szombat, vasárnap és ünnepnapok kivételével napi rendszerességgel történik. A kisebb, szakértelmet nem igénylő javításokat a hiba észlelését követően a gondozó kolléga elvégzi. Nagyobb, szakértelmet kívánó javításokat a mosónő folyamatos végzi. Az intézmény mosodája vegytisztítást nem tud vállalni, vegyileg tisztítandó ruhákat a lakók saját költségén tisztíttatjuk.

**Tisztálkodó szerekkel való ellátás**

Az otthon az alapszolgáltatás részeként térítésmentesen biztosítja:

- hajmosást, a manikűrt, borotválkozást,

- a tisztálkodáshoz szükséges alapvető szereket- szappan, sampon, fogkefe, fogkrém WC papír, papírzsebkendő, fésű.

Az ezen felüli, egyedi igényeket kielégítő illatszereket, és inkontinencia kezeléséhez szükséges speciális terméket a lakó költőpénzéből vásároljuk meg.

**Az alapfeladatot meghaladó, külön díjazásért nyújtott egyéb szolgáltatásaink**

* fodrász,
* mosodán kívüli vegytisztítás,
* kirándulások, színházlátogatások, üdülések önköltségi ára, amely tartalmazza a kísérők 1 főre jutó önköltségi árát. (3 fő lakóra 1 fő kísérő)

Valamennyi szolgáltatás igénybevételének lehetőségét, az intézmény szervezi.

A szolgáltatások ára a Házirend, és a Szakmai Program mellékletét képezik.

**Az egyéni és közösségi vallásgyakorlás szabályai**

Intézményünkben vallása, világnézete miatt senkit hátrányos megkülönböztetés nem érhet.

Imára, elmélyülésre minden lakónak joga van. Igény esetén az intézményben lehetőséget biztosítunk a hitélet gyakorlására. A jelentős vallási ünnepeket megelőzően egyházi szervezetek képviselői (katolikus, egyház, baptista szeretetszolgálat) vallási tartalmú műsorral, kis ajándékkal kedveskednek lakóinknak. Amennyiben a törvényes képviselő ezzel nem ért egyet írásban jelezheti azon igényét, hogy gondnokoltja ne vegyen részt a programokon.

**Intézményi jogviszony megszűnése**

Az alábbi esetekben szűnhet meg az intézményi jogviszony:

* intézmény jogutód nélküli megszűnésével,
* a jogosult halálával,
* ha a jogosult, vagy törvényes képviselője kéri a jogviszony megszüntetését - ilyen esetben a jogviszony a felek megegyezése szerinti időpontban, ennek hiányában a megállapodásban foglaltak szerint szűnik meg,
* ha a lakó áthelyezése egy másik intézménybe egészségi állapota miatt indokolt és ez integrált intézmény keretein belül nem oldható meg,
* az intézményi jogviszonyt a főigazgató a telephely igazgató egyetértésével megszünteti, ha a jogosult:

- a házirendet, az együttélés szabályait súlyosan megsérti,

- az intézményi elhelyezése nem indokolt,

- az ellátott, a törvényes képviselője vagy a térítési díjat megfizető személy a térítési díj fizetési kötelezettségének annak ellenére nem tesz eleget, hogy jövedelmi, vagyoni viszonyai egyébként lehetővé tennék.

Ebben az esetben, ha hat hónapon át folyamatosan térítési díj tartozás áll fenn, és az a hatodik hónap utolsó napján a kéthavi személyi térítési díj összegét meghaladja, intézményi jogviszonya megszüntethető.

Amennyiben az ellátott, a törvényes képviselője vagy a térítési díjat megfizető személy vagyoni, jövedelmi viszonyai olyan mértékben megváltoztak, hogy a személyi térítési díj megfizetésére vonatkozó kötelezettségnek nem tud eleget tenni, köteles az intézményvezetőnél rendkívüli jövedelemvizsgálat lefolytatását kezdeményezni. Az intézményvezető a jövedelemvizsgálatot szabályai szerint lefolytatja, és a személyi térítési díjat a jövedelemvizsgálat eredményének megfelelően állapítja meg.

Abban az esetben, ha az ellátott, a törvényes képviselője vagy a térítési díjat megfizető személy nem kéri a jövedelemvizsgálat lefolytatását, úgy kell tekinteni, hogy vagyoni, jövedelmi viszonyai lehetővé teszik az intézményi térítési díj megfizetését.

Amennyiben három hónapon át térítési díj tartozás áll fenn, az ellátottat, a törvényes képviselőt vagy a térítési díjat megfizető személyt írásban tájékoztatni kell a felmondás lehetőségéről, annak kezdő időpontjáról.

Az intézményi jogviszony megszűnése esetén az intézmény vezetője értesíti a jogosultat, illetve törvényes képviselőjét:

* a személyes használati tárgyak és a megőrzésre átvett értékek, vagyontárgyak elvitelének határidejéről, rendjéről és feltételeiről, az esedékes, illetve hátralékos térítési díj befizetési kötelezettségéről;
* az intézménnyel, illetve a jogosulttal szembeni követelésről, kárigényről, azok esetleges rendezéséről.

Az intézmény vezetője az ellátás megszüntetéséről, valamint a megszüntetés ellen tehető panaszról írásban értesíti a jogosultat, illetve törvényes képviselőjét. Ha a megszüntetéssel a jogosult, illetve törvényes képviselője nem ért egyet, az értesítés kézhezvételétől számított nyolc napon belül az intézmény fenntartójához fordulhat. Ilyen esetben az ellátást változatlan feltételek mellett mindaddig biztosítani kell, amíg a fenntartó, illetve a bíróság jogerős és végrehajtható határozatot nem hoz.

 Ha az intézményi jogviszonyt beutaló határozat alapozza meg, jogviszonyt a beutaló szerv határozata szünteti meg.

A felmondási idő bentlakásos intézmény esetén három hónap.

**A Komárom – Esztergom Megyei Integrált Szociális Intézmény Szent Rita Fogyatékosok otthonában külön térítés ellenében biztosított szolgáltatások díja**

**2015 évben.**

**Külön díjazásért nyújtott szolgáltatásaink:**

* fodrász 900 Ft / fő / alakalom,
* mosodán kívüli vegytisztítás, szolgáltatás piaci önköltségi ára,
* a kirándulások, színházlátogatások, üdülések önköltségi ára, amely tartalmazza a kísérők 1 főre jutó önköltségi árát. (3 fő lakóra 1 fő kísérő)

Valamennyi szolgáltatás igénybevételének lehetőségét, az intézmény szervezi.

Esztergom, 2015. november 27.

  **Horváthné Trepák Etelka**

 **telephely igazgató**

**Jóváhagyta:**

 **Szőke – Szabó Mónika**

 **főigazgató**

**Záradék**

A Szociális és Gyermekvédelmi Főigazgatóság Komárom – Esztergom Megyei Kirendeltsége képviseletében a házirendet a szociális igazgatásról és szociális ellátásokról szóló 1993. évi III. tv. 92/B. § (1) bekezdés c) pontja alapján jóváhagyta:

Tatabánya, 2015…………………….

  **Süttő Erika**

 **igazgató**